Ինչպես հայտնի է, սրանից առաջ «Ելք» դաշինքն էր նախագահի թեկնածու առաջադրել և դիմել էր «Ծառուկյան» դաշինքին` իրենց թեկնածուին աջակցելու խնդրանքով: Այն ժամանակ ծառուկյանականները մերժեցին և այդ մերժումը պատճառաբանեցին նրանով, թե իբր «Ելքը» պարտավոր էր նախապես իրենց հետ խորհրդակցել, թե ում է առաջադրում և նոր միայն խոսել համագործակցելու մասին: Բայց հիմա մենք տեսնում ենք, որ այս սկզբունքը Ծառուկյանը չի տարածում ՀՀԿ-ի վրա: ՀՀԿ-ն դեռ թեկնածու չունի, սակայն նրանք արդեն իսկ պատրաստ են իրենց ձայնը տալ այդ անհայտ թեկնածուին` բոլորովին չպահանջելով, որ Հանրապետականը նախապես համաձայնության գա իրենց հետ: Ստացվում է, որ «Ծառուկյան» դաշինքի բացատրությունը ընդամենը պատրվակ էր «Ելքին» ոչ ասելու համար, մինչդեռ ՀՀԿ-ի առաջ նրանց դռներն ու սրտերը լայնորեն բաց են: